O‘zbekiston Davlat san’at va madaniyat institutida KOICA bilan hamkorlik uchrashuvi tashkil etildi

2016-yil 17-may kuni O‘zbekiston Davlat san’at va madaniyat institutida institut huzuridagi pedagog kadrlarning malakasini oshirish Tarmoq markazi hamda O‘zbekistondagi Janubiy Koreya xalqaro hamkorlik agentligi (KOICA) o‘rtasida hamkorlik uchrashuvi tashkil etildi. Bu haqda Pedagog kadrlarning malakasini oshirish Tarmoq markazi bo‘limi boshlig‘i Mansur Begmatov “Daryo”ga ma’lum qildi.

Hamkorlik uchrashuvidan asosiy maqsad, 2016—2017-o‘quv yillari uchun Janubiy Koreya Respublikasining yuqori malakali mutxassislari o‘zlarining malaka va tajribalarini O‘zbekiston Davlat san’at va madaniyat institutining tahsil oluvchi talabalari bilan o‘zaro tajriba almashishga qaratildi. Shuningdek, O‘zbekiston davlat san’at va madaniyat instituti o‘quv jarayonlarida doimiy va muddatli kelishuv asosida Janubiy Koreya san’at va madaniyat sohasidagi universitetlardan malakali mutaxassislarini jalb etishga kelishib olindi.
Hamkorlik uchrashuvida O‘zbekiston Davlat san’at va madaniyat institutining professor-o‘qituvchilarini Janubiy Koreya Respublikasining san’at va madaniyat sohasidagi malaka oshirish markazlarida yuqori innovatsion texnologiyalar asosida malakasini oshirish to‘g‘risida fikrlar almashildi.
Uchrashuv yakunida O‘zbekistondagi KOICA tashkiloti vakillari O‘zbekiston davlat san’at va madaniyat institutidagi xorijiy mutaxassislar uchun yaratilgan shart-sharoitlar bilan tanishtirildi.